Как да бъдеш уверен и успешен родител?

Да си родител е най-прекрасното и същевременно най-трудното нещо в живота ми. И всеки път се разтапям, когато усетя ръчичките на сина ми върху бузите си и чуя неговото „Обичам те“. Как може да съм толкова влюбена в това малко дяволче, което всеки ден ме кара да си задавам въпроса дали съм добър родител… Дали ще успея?! Дали ще съумея да направя добър човек от него?

Всеки ден се питам: Колко време му отделям, дали е достатъчно? А дали съм добър пример за него? Мога ли да казвам „Не“, когато трябва? Дали не го задушавам с постоянното си бдене? Да му дам ли повече свобода? Ами ако го заболи?
Сигурно всеки родител си задава тези въпроси, защото щастието и здравето на децата е най-важното нещо в живота ни.

Сега ще споделя с вас кои са нещата, които правя, за да се чувствам уверена и успешна по трудния път на родителството.

Първото и най-важното нещо, което научих е, че да бъдеш добър родител означава да се променяш, да израстваш заедно с детето си. Да искаш да се учиш. Защото това е единствената професия, за която няма почивен ден и се учиш на всичко в движение, като най-добрия учител за това е детето.
Ако искаш да получиш – трябва да дадеш!

Ако искам да имам спокойно и усмихнато дете, ще внимавам, когато ми се иска да викам, ще се опитам да го кажа нежно и спокойно, така че да ме чуе, да ме разбере, и ще му се усмихвам всеки път, когато искам да видя усмивката му. Ще се държа така, както искам да се държи то.

Ако искам да предпазя детето си от някой вреден навик, ще се опитам самата аз да се освободя от него или да го правя, когато не ме гледа. Не мога да му забраня нещо, което аз самата правя пред него.

Ако искам детето да изразява свободно емоциите си, а не да ги потиска и игнорира, ще се опитам да не му казвам „Тихо“, „Стига“, „Не плачи“, а вместо това ще го насърчавам да изразява себе си, а после ще назовавам с думи емоциите, които изживява, за да го науча да познава света на чувствата си и да знае, че те са нормална част от неговата същност.

Ако искам да имам уверено дете, вместо да казвам – „Ще правиш каквото ти кажа“, „Ще ме слушаш“  и още куп такива изречения, ще го питам: „Ти как би го направил?“, „А искаш ли сега да го направим така, а следващия път ще е по твоя начин?“. Така ще му покажа, че неговото мнение е важно за мен.

Ако искам детето ми да не се чувства наранено и унижено, всеки път когато му се карам, ще се поставям на негово място и ще внимавам какви думи използвам, за да съхраня достойнството му. Изречения от рода на: „Ти си глупав! Ти си лош! Нищо не става от теб! Аз не те обичам, когато се държиш така!“ са много страшни, представете си, ако някой ви говори по този начин?

Ако искам да имам справедливо и свободно дете, трябва да преценявам кога да бъда строга и кога да дам свобода. Как правя това? Като за начало се старая да се държа с него като с равен. Спирам да го гледам от високо, слизам при него, опитвам се да го изслушвам и разбирам. Когато нещо не ми харесва, обяснявам защо и как се чувствам и каква е причината да не съм съгласна и да отказвам дадено нещо, след което отстоявам позицията си! Стремя се да бъда себе си, не се опитвам да бъда онази майка, която все се кара и забранява, защото иска да има възпитано дете, нито пък онази, която всичко дава и разрешава, защото иска да има свободно и щастливо дете.

Ако искам да имам дете, което може да губи, ще го побеждавам понякога в игрите, в които играем. Така ще разбере, че само ако продължава да играе, може да побеждава, а загубите правят победите много по-ценни.

Ако искам да имам дете, което знае как да се грижи за себе си, няма да прекалявам с тичането след него. Няма да го насилвам да яде, пие или пък да се облече. Ще се водя по неговите нужди. То няма да умре от глад, жажда, студ или слънце, но ще му бъде трудно да развие усещането да се грижи за себе си, ако някой постоянно прави всичко вместо него.

Ако искам да имам дете, което може да взима решения, трябва да му давам правото на избор и възможността да прави това, което иска, като разбира се предварително очертавам границата, до която може да стигне. Пример: „Можеш да рисуваш по стената, но моля те, използвай само ето тази стена, това си е твоето място и на него можеш да правиш, каквото искаш.“

Ако искам да имам дете, което познава любовта и е щастливо, трябва да му показвам как изглежда тя и какво е щастието! Как иначе детето ще се научи да обича, ако не вижда обичащите си се родители, как ще се научи да бъде щастливо, ако не вижда как родителите му сътворяват щастието си всеки ден? Затова, вместо да се гневя, се опитвам да се усмихвам повече, вместо да крещя, се старя да говоря за чувствата си, вместо да се сърдя, прегръщам и целувам. Вместо да искам – действам! Така ще покажете и дадете на детето най-доброто от себе си.

И накрая ще кажа, че знам, колко е трудно всичко това! Аз се уча всеки ден, и когато успявам, съм много горда със себе си! Опитайте, и не спирайте, когато не успеете, напротив, продължавайте. Тази промяна няма да стане за ден или два, но един ден ще разберете, че благодарение на детето си, сте станали други, такива, каквито винаги сте искали да бъдете, защото сте пораснали заедно!

Какво ни разкриват детските рисунки?




Отговорите на редица въпроси, свързани с вашето дете, с неговото поведение и отношение към другите членове в семейството и към света изобщо, често са закодирани в неговите рисунки. Колко често се вглеждате в тях и успявате ли да разчетете тайните знаци, които детете ви дава чрез онова, което е изобразило в рисунките си?

Ако помолите детето си да нарисува вашето семейство, ще се удивите колко много неподозирани детайли то е забелязало и е отразило върху листа хартия. Те най-често са свързани с външния вид, но са в пряка връзка с поведението и характерите на всеки от вас.

1. Според последователността, по която детето рисува членовете на семейството върху листа, може да се определи отношението му към всеки един от тях. Обикновено първи бива нарисуван или любимия на детето човек или най-значимия член в семейството. Ако детето е пропуснало да нарисува някого, това означава, че то не харесва този човек или усеща напрежение в отношенията си с него.
Себе си детето обикновено изобразява в центъра на рисунката, което показва увереност, че то е обичано и ценено. И обартно – доказателство, че се чувства изоставено и самотно, ако не се нарисува въобще.

2. Ако на рисунката липсва някой от семейството, не се колебайте да попитате детето, защо го е пропуснало. Този непълен портрет е достатъчна причина за сериозни размишления.

3. Колкото по-голям авторитет има пред детето някой член от семейството, толкова по-едра е неговата фигура на рисунката. Децата, които се чувстват недооценени или отхвърлени рисуват себе си мънички, а тези с прекалено високо самочувствие често едва побират себе си на семейния портрет.

4. Когато в дома цари разбирателство и спокойствие членовете на семейството са близо един до друг. Обикновено детето рисува себе си близо до един от родителите, което е знак, че то е по-привързано към него. Всеки предмет, който е нарисуван между хората на картинката е символ на бариера в отношенията между тези членове на семейството.

5. Всичко, което е важно за детето и което то обича е в топли тонове. Нещата, към които то е привързано са в сочни и светли цветове. Ако детето е нарисувало дрехите на някого в синьо, това означава, че то му има безгранично доверие и с него се чувства комфортно. Ако е в зелено – този човек е значим за детето и то много го уважава, жълтият е доказателство за импулсивност и действие, червеният – за агресия, а черният сигнализира за емоционално отхвърляне.

6. Ако отделните части на тялото са очертани грижливо с точни контури, това е свидетелство за обич и привързаност. Обикновено децата рисеват родителите си по този начин. Когато детето е наблегнало на повече детайли в собствения си образ, това е свидетелство за самовлюбеност и особено внимание към собствения външен вид. До 4-годишна възраст това се смята за нормално.
Ако детето е нарусивало някого с прекалено голяма уста, това означава, че този човек му прави прекалено много забележки. Ако пък устата е твърде малка или изобщо липсва, това е знак, че детето смята, че този човек крие чувствата си.
Изображението на зъби е свидетство за открита агресия, големите очи – за страх, а малките – за потайност. Дългите ръце, както и пълното им отсъствие означават, че за детето този човек е твърде властен, дори арогантен и психичически натоварва детето. Късите ръце издават вътрешна слабост.
Когато детето е нарусувало себе си с вдигнати нагоре ръце, това показва, че то има желание да се докаже пред останалите членове на семейството, но те не му обръщат достатъчно внимание.

Ето как с едно съвсем лесно занимание и няколко рисунки детето може да ни помогне не само да открием, но и да неутрализираме някои проблеми в семейните отношения. Ако сте затруднени в разгадаването на детските шедьоври и изобразеното в тях, можете да го помолите да нарисува нова картина, но на тема „Семейството, за което си мечтая“.

Ще се изненадате колко е лесно всеки да бъде щастлив, да обича и да бъде обичан.
Как да кажем на първото дете, че чакаме бебе
Как да кажем на детето ни, че очакваме бебе, е въпрос, който е на дневен ред за семействата, очакващи второто си дете. По отношение на новата бременност и раждането родителите често действат по-скоро интуитивно и на базата на предходния си опит. Новото в случая е как да обясним  появата на новия семеен член на нищо неподозиращия малък човек. До голяма степен какво ще му кажем зависи от конкретната възраст.




На какво да обърнем внимание?
За да разберете детето си в тази ситуация винаги дръжте под внимание факта наречен „детски егоцентризъм“ т.е. „Аз съм центърът на вселената или поне центърът на вселената за мама и тати!“. Никое дете не би приело с охота и без възражения да му се отнеме възможността да стои само на този пиедестал.

Ако първородното ви дете още няма 2-3 годинки няма смисъл прекалено много да изпреварвате събитията и от рано да му говорите за предстоящите промени. На тази крехка възраст представата за време е още неформирана и това, че бебето ще дойде след 3, 5 или 9 месеца няма никакъв смисъл за вашия малчуган. „Скоро ще имаш братче или сестричка“  се приема доста буквално. „Скоро“  за 2-3 годишно дете означава „на минутата“ и дългото очакване не им носи голяма радост. Дори напротив, „безкрайното“, от детска гледна точка, очакване само натоварва представата за бебето с отрицателен заряд. Ето защо в тази възраст може да отложите съобщаването за новия семеен член почти до самото раждане. Достатъчно е просто охотно и без притеснение да отговаряте на въпросите на детето, например „Защо ти е толкова голям корема?“ – „Там сега живее твоето братче/сестричка“. Важно е отговорите да бъдат пределно конкретни.

След 3 до 6-7 годишна възраст представата за време вече постепенно се развива. На 3-4 може да купите или да направите с детето си календар, на който да отбелязвате периода на очакването. В предучилищна възраст децата вече знаят какво е месец и могат да разберат в кой месец ще се роди бебето. Но въпреки всичко, дългото очакване създава у детето усещане за прегаряне и не си струва да му се съобщава щастливата новина веднага щом видите очакваните „две чертички“.

След седмата година детето вече разбира всичко. В този случай е добре да не правите излишни конспирации. Разкажете му какво се случва по адекватен за възрастта начин. В противен случай рискувате детето само да си сглоби картинката от подслушаните разговори между възрастните, а за липсващите части да ползва фантазията си. Често резултата в този случай е доста … объркващ!

Не прекалявайте с изрази като „Ти сега ще ставаш батко или кака!“ или „Радваш ли се, че ще ставаш батко или кака!“. Детето не знае какво означава да си батко или кака. То съди по вашата развълнувана интонация, че това е нещо вълнуващо и формира у себе си една доста розова представа за новата си роля.

В последствие се чувства доста разочаровано разбирайки, че това да си по-големия, освен привилегии, носи със себе си и куп отговорности и негативи. И така детето се чувства излъгано. От рано помислете, кой би могъл да ви помогне с новороденото.

Така  ще имате време и за по-голямото дете и то няма да се чувства пренебрегнато.

Никога не забравяйте, че само любовта към деца ви е поравно безкрайна, а грижите и вниманието е според конкретните им нужди.

Как да снижим градуса на ревността между децата
Ревността е познато чувство навярно на всеки възрастен. Преживяваме, ако погледа на любимия човек не е отправен към нас. Нервничим, ако някой друг е получил длъжността, която ние заслужаваме. И поредицата постижения на някой приятел предизвикват неприятно чувство в душата ни. Бързо намираме обяснение на това, наричайки го бяла завист. А всъщност това си е обикновена проява на ревност. Представете си само колко тежко понасят децата подобни преживявания и колко интензивно е усещането за незрялата им нервна система.




За ревността между децата в едно семейство е писано и говорено много, но основното, което не бива да забравяме като родители е, че е много трудно (понякога дори болезнено) рязко да се откажеш от идеята, че вече не си единствен във вселената за мама и тате. По-голямото дете понякога дори не разбира какво става. У дома се появява бебенце, всички са го искали и са го чакали. И то самото го е чакало, мечтаейки да стане батко/кака, а сега?

Всичко започва да го дразни: плача на бебето, мама, която прекарва повече време с бебето, подаръците за бебето. А от друга страна на теб започват да ти повишават глас, в живота ти се появяват забрани „Не шуми!“, „Замълчи!“, „Сега съм заета с бебето“. По принцип на този етап преживяват и демонстрират ревност предимно децата, които имат малка разлика с новороденото. Може да се появят и опити „да стана пак бебенце“ – желание, което намира своя израз по отношение на хранителни предпочитания, регрес в речта и ежедневните навици, неоснователна нервност и др.

Дори баткото/каката в сравнение с бебето да ви се вижда значително по-голям, помнете: той/тя е дете, вашето дете, намерете достатъчно време и за него/нея.
Какво още можем да направим, за да понижим градуса на ревността между децата?

1. В днешни дни много родители подаряват подарък на по-голямото дете „от новороденото“. Хубава идея, но е важно да се разбере, че това е просто вещ и тя не заменя родителското внимание.

2. Помолете роднините за помощ по отношение на множеството домакински задачи, за да може да ви остане „чисто“ време за занимание с децата. Вашите мъничета са доста сензитивни, когато трябва да делят времето с вас с приготвянето на вечеря или с поредния телефонен разговор.

3. Не изолирайте бащата от грижата за децата. Вместо да стигате до конфликтната ситуация, която аз наричам „Ще го зарежа да се оправя сам, да види на мен какво ми е!“ – по-добре без излишно напрежение си разделете грижите около децата, без да си придавате излишна самоотверженост. За щастие съвременните мъже все по рядко използват израза „това си е женска работа!“ и се справят много добре.

4. Най-ревнивото време е когато кърмите. Тогава по-голямото дете се чувства доста изолирано. Ето един малък трик, които научих преди време и които освен всичко друго, което носи със себе си, създава много силно усещане за свързаност. Докато кърмите бебето помолете баткото/каката да донесе любимата си книжка, настанете го от свободната си страна и прочетете нещо приятно. Постепенно това действие се превръща в ритуал и негодуванието от това, че мама е изцяло отдадена на бебето изчезва. Създаваме ситуация на мир и хармония, на която можем заедно да се насладим.

5. Не настройвайте детето, че в лицето на бебето го чака другарче за игра. Докато дойде този момент има много вода да изтече, а децата не са много търпеливи, нали?

6. Старайте се да не превръщате по-голямото дете в бавачка. Разбира се молете го за помощ, но адекватна за възрастта му. Не го правете възрастен насила.
И сред безкрайното жонглиране с бебешки принадлежности детски капризи и домакински задължения не забравяйте (колкото и да е трудно), че освен родители сте и партньори, и любими, и просто хора, които имат нужда от лично време.

